AlexejDobrolubov/national_council_slovak_2010 huggingface dataset:
22. schôdza NR SR - 4.deň - A. dopoludnia
Dátum: 2024-10-25
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

106. Pán Gašpar, je síce fajn, že tu vyťahujete štatistiky ministerstva vnútra, lenže treba si povedať aj druhú stranu mince. Po prvé novela Trestného zákona a Trestného poriadku neobsahovala žiadnu dopadovú analýzu. Od ministra spravodlivosti sme najskôr počuli, že to zasiahne možno tak sto obvinených, potom dvesto, potom nakoniec štyristo a neviem, teda ľudí odsúdených vo väzení, neviem, koľko je to k dnešnému dňu. A ja by som naozaj bola rada, keď už to štát robí takú rozsiahlu trestnú novelu, tak nielen že má dopadovú analýzu, ale že na konci dňa, keď sa už teda zavedie, má aj analytické centrum, ktoré bude vedieť vyhodnotiť nielen pokles kriminality, ale keďže tu došlo aj k zníženiu hraníc škody, k zníženiu trestov, možnosti k premene trestu, možnosti premlčania, zvýšila sa priestupková škoda, takže sa porovná aj že či nenarástla priestupková majetková kriminalita, ako všetky dopady tejto trestnej novely, aké všetky dopady tejto trestnej novely vlastne vôbec boli na ten systém trestného súdnictva a na celkovú kriminalitu. To nám jedna štatistika z ministerstva vnútra nič nepovie a takisto by sme mohli poukázať na to, ako sme tu v poslednom čase mali viaceré vyjadrenia priamo aj z Policajného zboru o tom, ako si pre odchod policajtov ľudia budú musieť počkať na to, kým prídu nejakí technici alebo vyšetrovatelia, pretože Policajný zbor sa nám tu pod vedením pána Šutaja Eštoka rozpadá pod rukami a policajti odchádzajú, takže toľko k tej znižujúcej sa kriminalite. Uvidíme či o pol roka, o rok bude vôbec v tomto štáte nejaká dostupná analytická jednotka, ktorá nám tu vôbec vyhodnotí čo táto vaša novela trestných kódexov vôbec spôsobila.
22. schôdza NR SR - 4.deň - A. dopoludnia
Dátum: 2024-10-25
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

64. Ma treba zapnúť. Vďaka. Pán Danko, ja s vami v jednom súhlasím, naozaj keď máte moc, je potrebné narábať s ňou zodpovedne a vedieť, čo má robiť. Ale čudujem sa, že ste zrovna vy ten, ktorý to tu hovorí, pretože by som teda rada pripomenula, že je to práve novoprišelec do vášho poslaneckého klubu pán Muňko, ktorý jediný vedel aj spolu s ďalšími koaličnými poslancami v stredu ráno o siedmej, že vykonal prestup roka, a tým mu zanikol, zaniklo mu členstvo vo výbore kontrolnom na kontrolu SIS, kde poslanec stráca členstvo tým, že vystúpi z klubu. A keďže o siedmej ráno v stredu to vedel jedine on a ďalší koaliční poslanci a my sme sa zišli na mimoriadnom zasadnutí výboru SIS, ani on, ktorý je tu už veľmi dlho, všetka úcta k jeho veku, ani vaši stranícki a koaliční kolegovia nepovažovali za potrebné o tomto upovedomiť výbor. A tak sa stalo, že na rokovaní výboru SIS, ktorý prebieha vo vyhradenom režime, a kde môžu byť len členovia tohto výboru, bol poslanec, ktorý už v tom čase členom výboru nebol. A za čo ste odvolávali Máriu Kolíkovú? Za nejakú podpisovú hlavičku? Tak čo je toto? Keby ste sa nehanbili, tak všetci vaši nominanti vo výbore SIS, ktorí vedeli o tomto prestupe roka v stredu ráno o siedmej a nepovažovali za potrebné výbor o tom upovedomiť, by mali dnes rezignovať, pretože čo ste porušili? Zákon. (Potlesk.)
22. schôdza NR SR - 4.deň - A. dopoludnia
Dátum: 2024-10-25
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

16. Pán minister, ja som sa tiež prihlásila na začiatku vášho vystúpenia, lebo naozaj nemôžem nechať bez povšimnutia tvrdenie, že Ústavný súd zrušil len nejaké nepodstatné časti trestnej novely. Pripomínam, že to boli časti, ktoré sa týkali otvárania dohôd o vine a treste a kontaminácie trestného konania nezákonne získanými dôkazmi v prospech obvinených. A tieto dve veci pre vás boli dôležité, pretože ako mi aj vtedajší štátny tajomník Gašpar povedal na výbore, keď sme to preberali, tam išlo presne o tých kajúcnikov, kde ste chceli spochybňovať výpovede spolupracujúcich obvinených, ktoré sú v neprospech vašich ľudí, všelijakými nezákonne získanými dôkazmi, na čo ešte aj váš sudca, ktorý vám inokedy ako keby drukuje, musel napísať, že takéto niečo nemá oporu v žiadnom právnom poriadku, a toto našťastie, takúto hrôzu, ktorou ste chceli kontaminovať trestné konania na Slovensku, zastavil. (Potlesk.)
22. schôdza NR SR - 3.deň - B. popoludni
Dátum: 2024-10-24
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

20. Ďakujem vám, pán minister, za prečítanie tejto otázky, dúfam, že si ju potom môžem v tom písomnom vyhotovení zobrať. Ja by som určite mala doplňujúcu otázku, aj keď mi je jasné, že to asi nebudete vedieť namiesto ministra vnútra zodpovedať. Ale musím poukázať na to, že po pánovi Marčevskom z Voice of Europe tu máme druhú osobu, ktorá je preukázateľne súčasťou ruskej hybridnej vojny, ktorej táto republika síce podľa platných zákonov udelila dočasné útočisko, ale aj samotné ministerstvo vnútra minulý rok označilo sektu AllatRa za nebezpečnú, podrývajúcu právny štát a z toho, čo ste mi prečítali, je jasné, že kompetentné bezpečnostné služby, ani samotné ministerstvo vnútra nezačalo podľa platných právnych predpisov a podľa zákona o azyle konanie o zrušení dočasného útočiska, keďže by zjavne mohlo ísť o bezpečnostnú hrozbu zotrvania tejto osoby na našom území, pripomínam, rovnako ako pri pánovi Marčevskom, keďže tieto informácie tam sú a ešte je táto osoba stále v registri hľadaných osôb na Ukrajine, kde ju trestné stíhajú okrem iného za vlastizradu. Ja toto považujem za vážne bezpečnostné zlyhanie, máme tu druhú osobu, ktorá preukázateľne vyvíja činnosť v prospech ruskej hybridnej vojny, ktorá tu dva roky kľudne rekrútovala ľudí do svojej sekty, ktorí jej posielajú peniaze, mali sme tu kauzu ovplyvnenej prokurátorky, ktorá zjavne teda nešírila alebo nehájila verejný záujem, ale záujem tejto sekty a dnes som sa dozvedela, že táto osoba naďalej má dočasné útočisko a že sa nezačalo ani len konanie o jej zrušení pre bezpečnostnú hrozbu. Ja si myslím, že pán minister vnútra by mal na toto jasne odpovedať. Chápem, že vy nemôžete, ale vyzývam ho, aby jasne povedal, či ide v tejto veci niečo robiť. Ďakujem.
22. schôdza NR SR - 2.deň - B. popoludni
Dátum: 2024-10-23
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

107. Ďakujem, pán predsedajúci, za slovo. Ja, Ondrej, prosím ťa, využijem túto faktickú poznámku, keďže som nemohla reagovať na Alojza Hlinu pred tebou a pána Galka. Len chcem teda ozrejmiť, keďže bolo aj PS nejakým spôsobom spomínané ohľadne teda tohto sporu, ktorý tu zjavne vznikol, že my sme nemali vedomosť o nejakom spore. Sme potrebovali vymeniť našich poslancov, ktorí s tým súhlasia obaja, a využili sme tento návrh vlastne, na, ktorý sa týka pani Bajo Holečkovej. Takže ja poprosím aj vás, pán Hlina, aj vás, pán Galko, že naozaj najskôr si zistime fakty a povedzme si ich medzi sebou, kým niečo začneme o PS-ku hovoriť, a celý tento spor tu ide mimo nás. My sme o tom nemali vedomosť. Takže toľko. A ešte som pánovi predsedajúcemu avizovala, že nevyužijem svoju možnosť vystúpiť v rozprave, keďže bola len preto, aby som prečítala ten pozmeňujúci návrh pre prípad istoty. Vďaka.
22. schôdza NR SR - 2.deň - A. dopoludnia
Dátum: 2024-10-23
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

34. Ďakujem, pani Kolíková, že si na toto upozornila. Ja tiež s obavami sledujem vývoj ohľadne najmä teda insolvenčného registra. Však nakoniec ešte na ministerstve počas predchádzajúceho vedenia som bola účastná tých rokovaní vo vzťahu aj k centru právnej pomoci, keďže sa venujem konkurzom. Aj tie IT systémy, ktoré sú tam a boli nejakým spôsobom upgradované, rátajú s tým, že ten insolvenčný register v nejakom bode vznikne. Takže ja si myslím, že by bolo vhodné, ak by minister spravodlivosti využil aj túto príležitosť, keď je tu, a možno nám jasne povedal, keďže obstaranie akéhokoľvek IT systému je, samozrejme, náročná vec, to nikto nepopiera, špeciálne v podmienkach štátu, že teda akým spôsobom prikročil presne k riešeniu tejto témy a ako teda ide stihnúť všetky tie míľniky aj ohľadne teda obstarávania budov. Myslím si, že je to lepšia príležitosť teraz si to s nami vyjasniť, ako keď zasa budeme nútení či už klásť otázky na hodine otázok, alebo zvolávať nejaké mimoriadne výbory. Vďaka.
19. schôdza NR SR - 12.deň - B. popoludni
Dátum: 2024-10-01
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

52. Ďakujem ti, Oskar, za tvoj veľmi dobrý príspevok a mňa by naozaj zaujímalo, však tiež som obyvateľka Slovenska a využívam zdravotné poistenie a zdravotné služby, či ste vy, pán minister Kamenický, zohľadnili tú transakčnú daň pre zdravotné poisťovne a pre tie ambulancie lekárov a lekárok. Lebo viem si predstaviť, že to budú naozaj desiatky, stovky úkonov a transakcií, za ktoré budú musieť tú transakčnú daň odvádzať. Je tu aj vyhlásenie vlastne tých, toho zväzu poskytovateľov ambulantnej starostlivosti, že s tým nesúhlasia a predpokladám, že nakoniec sa vlastne všetky tie výdavky budú hradiť teda z našich vreciek, z vreciek pacientov a pacientiek. Čiže by ma naozaj zaujímalo, či my už máme zdravotníctvo v takej kondícii a na takej vysokej úrovni a najmä v regiónoch, že si toto vieme dovoliť a riskovať ďalšie náklady pre tieto inštitúcie. Ďakujem.
19. schôdza NR SR - 12.deň - B. popoludni
Dátum: 2024-10-01
Poslanec: Števulová, Zuzana (PS)
Druh vystúpenia: Vystúpenie v rozprave

38. Pán kolega Hajko, aj ja sa chcem pridať k mojim predrečníkom. Ja úplne súhlasím s tou vašou pripomienkou, ktorá sa týka toho, že transakčná daň sa má vzťahovať aj na občianske združenia, neziskové, charitatívne organizácie. To mi príde naozaj perfídne, hlavne keď si zoberieme, že tieto organizácie vlastne nerobia ziskovú činnosť, v mnohých oblastiach je štát na ne úplne odkázaný. Nedávno som sa napríklad dočítala, že v oblasti paliatívnej starostlivosti, tá je viac-menej celá postavená na týchto organizáciách, pomoc deťom, rôzne potravinové banky, čokoľvek. A mne to skutočne príde zvláštne, že keď si aj zoberieme, ako fungujú tieto organizácie, že trebárs dostávajú peniaze od súkromných darcov, ktorí teda očakávajú, že tie ich peniaze budú použité, tie ich dary práve na tú činnosť tých organizácií, ale v skutočnosti vlastne veľká časť z tých darov bude musieť byť použitá na to, aby tieto organizácie vôbec zvládli zaplatiť si tú svoju novú daňovú povinnosť. Aj to reportovanie, ak to chápem správne, budú musieť každý mesiac tie platobné operácie reportovať. A teraz ja sa pýtam, že či to nie je potom divné, keď tieto organizácie tiež budú dostávať rôzne granty, či už od štátu, Európskej únie, alebo samosprávy? Že im vlastne tie peniaze dáme, ale zároveň časť z nich si znova štát vezme v podobe tej transakčnej dane. Naozaj si nemyslím, že toto je vhodné opatrenie a že tieto organizácie by určite mali byť z tej transakčnej dane vyňaté.
19. schôdza NR SR - 11.deň - A. dopoludnia
Dátum: 2024-09-27
Poslanec: Števulová, Zuzana (PS)
Druh vystúpenia: Vystúpenie v rozprave

98. Ďakujem. Ja budem pomerne stručná. Tento návrh sme predložili, aby sme vyriešili situáciu krízovú, ktorú v parlamente musíme dlhé mesiace znášať, odkedy sa stal bývalý predseda Národnej rady pán Pellegrini prezidentom Slovenskej republiky. My máme za to v klube Progresívne Slovensko, že situácia kedy Národná rada nemá právoplatne zvoleného predsedu Národnej rady, ale má len povereného podpredsedu a ďalších, v súčasnosti len dvoch podpredsedov, ktorí vedú a riadia schôdze Národnej rade, je neudržateľná, nemá oporu v právnom poriadku Slovenskej republiky, pretože v zásade Národnú radu by mal viesť človek, ktorý ako predseda Národnej rady získal dôveru všetkých poslancov, alebo teda poslancov a poslankýň Národnej rady Slovenskej republiky. Preto sme na túto schôdzu predložili uznesenie, na základe ktorého by Národná rada vyhlásila voľbu na predsedu Národnej rady a mohol by byť navrhnutý akýkoľvek kandidát alebo kandidátka. Predsedom by sa stal ten, ktorý by získal väčšinu hlasov. Myslíme si, že táto situácia a prijatie tohto uznesenia by vyriešili aj tú situáciu, ktorú tu zažívame za posledné dni, kedy sa parlament zaoberá svojvoľným výkladom rokovacieho poriadku z hľadiska dvoch podpredsedov, s ktorými máme viacerí výkladové problémy, kde sa musíme zaoberať nálepkami, kde sú poslanci a poslankyne rôznym spôsobom excesívne upozorňovaní a kde človek, ktorý vedie schôdzu, častokrát, či už je to jeden, alebo druhý, používa skôr policajné metódy, ktoré sa nehodia do poslaneckej snemovne, kde, ako pripomínam, mandát poslanca a poslankyne je zakotvený ústavou, je daný ako slobodný mandát podľa svedomia konkrétneho poslanca a poslankyne ohraničený ústavným sľubom. Tá sloboda je v čo najširšej možnej miere a tie pravidlá, ktoré tu platia, ako aj povedal Ústavný súd v náleze Ústavného súdu, ktorý som citovala ešte aj na ústavnoprávnom výbore v stredu večer, majú byť predvídateľné, tak aby mandát ten poslanec alebo poslankyňa vedeli vykonávať spôsobom, že vždy vedia, že v prípade niečoho, ak nastane vec A, tak bude dôsledok B, ale nie, že sa pravidlá budú iracionálne a svojvoľne autoritatívne meniť počas výkonu nášho mandátu. Ako aj povedal Ústavný súd Slovenskej republiky v náleze, ktorý sa týkal práve toho momentálne sporného paragrafu zákona o rokovacom poriadku, ktorý hovorí o tom, že či, čo sú teda tie iné obdobné vizuálne pomôcky alebo zobrazenia. Tak síce parlament má právo prijať vnútorný predpis, ktorým môže regulovať svoju činnosť a postupy, avšak táto regulácia nesmie byť excesívna, nesmie zasahovať a obmedzovať reštriktívnym spôsobom slobodný výkon Ústavou garantovaného mandátu poslanca alebo poslankyne Národnej rady. Myslím si preto, že zvolenie predsedu Národnej rady Slovenskej republiky by mohlo aj ukončiť tieto žabomyšie vojny a spory a bolo by signálom, že Národná rada si uvedomuje, že tento stav je neudržateľný. Ďakujem.
19. schôdza NR SR - 11.deň - A. dopoludnia
Dátum: 2024-09-27
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

55. Ďakujem ti, Zora, za tvoj výborný príspevok, veľmi sa mi páčia aj tie odkazy vlastne jednak na tvoju náboženskú príslušnosť, aj celkovo o to, ako si spomenula farizejov, pretože práve pri tom by som sa chcela pristaviť, naozaj ako si aj hovorila vo svojom príspevku, to dianie tu dnes mi príde veľmi farizejské a možno by som rada teda pripomenula, že farizeji boli považovaní za najväčších takých protivníkov Ježiša Krista, ktorý teda vyznával a dával prednosť láske k Bohu a blížnemu v kontraste s nimi, ktorí zdôrazňovali formalizmus a nejaké rituály a predpisy o rituálnej čistote. A v tejto súvislosti sa mi tieto dva citáty veľmi hodia. „Beda vám, zákonníci a farizeji, pokrytci, lebo sa podobáte obieleným hrobom, ktoré zvonka vyzerajú pekne, ale vnútri sú plné mŕtvolných kostí až všelijakej nečistoty. Preto vám hovorím, ak vaša spravodlivosť nebude väčšia ako spravodlivosť zákonníkov a farizejov, nevojdete do nebeského kráľovstva.“ Ďakujem.
19. schôdza NR SR - 5.deň - A. dopoludnia
Dátum: 2024-09-18
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

62. Ďakujem ti, Juraj, za tento príspevok. Som veľmi rada, že si sa napojil na tú tému dôvery alebo nedôvery, ktorá sem bola vznesená. A myslím si, že aj veľmi správne, lebo treba povedať, že téma nedôvery medzi rôznymi názorovými a hodnotovými skupinami v slovenskej spoločnosti je dlhodobo vnímaná ako veľmi kritická. Keď si pozrieme vlastne výskumy sociologické, tak naozaj na Slovensku si ľudia hlboko nedôverujú a myslím si, že to, čo bolo pred chvíľou povedané tu v tejto sále, je len ako keby ďalším dôkazom toho širšieho obrazu a rámca. Lenže to by práve nás ako zákonodarcov a zákonodarkyne v tejto sieni malo priviesť k otázke, že či by sme my práve nemali byť tým vzorom pre našu spoločnosť, ako tieto zákopy vlastne prekonávať. Lebo čo chceme robiť? Niekedy ľudia majú takú ilúziu, že keď budú veľmi kričať a budú dávať najavo svoj odpor voči tej druhej skupine, s ktorou nesúhlasia, že tá skupina zmizne. Ale to sa pri obyvateľoch nestane. Takisto ako tu vždy budú voliči SMER-u a HLAS-u, budú tu vždy voliči Progresívneho Slovenska alebo SaS-ky, prosto tí ľudia nikam nezmiznú, oni tu budú dvadsať, tridsať, štyridsať, päťdesiat rokov, kým sa buď neodsťahujú, alebo nezomrú, budú tu ich deti a podobne. A našou spoločnou zodpovednosťou je nájsť cestu. Ako však my nemusíme spolu súhlasiť, ale ako vybudovať základnú dôveru medzi týmito skupinami obyvateľstva, pretože predsa nejaká súčinnosť tu musí byť, nejako spolu musíme tú krajinu spravovať, pretože nikto z nás odtiaľto neodíde. A ja si myslím, že je aj zodpovednosťou koalície a predovšetkým koalície, keďže má v rukách moc, aby ona bola tá prvá, ktorá nám dá ten príklad a dobre, keď si teraz nedôverujeme, tak povedzte, čo ideme teda robiť, aby sme si dôverovať postupne začali. Na to naozaj čakám. (Potlesk.)
19. schôdza NR SR - 5.deň - A. dopoludnia
Dátum: 2024-09-18
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

50. Ďakujem ti, Zuzka Mesterová, za prednesenie tohto návrhu, ja by som ešte dodala, že na rokovaní brannobezpečnostného výboru boli ako keby také dve hlavné výhrady, ktoré sa, a rada by som ich teda aj touto cestou rozptýlila, jedna sa týkala toho, že údajne teda túto komisiu by bolo fajn zriadiť, ale navrhujeme to ešte predčasne a nie je na to momentálne ako keby ešte vhodný čas. Tu by som chcela povedať, že my si to naozaj nemyslíme, naozaj neviem, kedy inokedy ako v čase, keď sa teda to deje, a my sme teda navrhli, aby tá komisia fungovala jeden rok, by takáto komisia mala byť zriadená. Nemyslím si, že je vhodné ju zriaďovať o rok, o dva, o tri, o štyri, o päť alebo kedykoľvek inokedy neskôr. Čiže to bola taká jedna výhrada. Tá druhá výhrada sa týkala nepochopenia možnosti zriadenia takejto komisie a ako keby jej kompetencie, kde niektorí poslanci jednak nemali vedomosť o tom, že Národná rada si môže zriadiť komisiu, čo teda by som chcela poukázať na to, že je to naša výlučná kompetencia. A zároveň teda rozptýliť aj tie pochybnosti, ktoré boli vznesené, že či táto komisia môže niečo vyšetrovať, tak toto vôbec nie je vyšetrovacia komisia, postupovali sme presne v súlade jednak s rokovacím poriadkom, aj so zákonmi Slovenskej republiky, a preto sme ju nenazvali vyšetrovacou, ale prešetrovacou komisiou a jednoznačne sme uviedli, že jej úlohou nebude nejak vstupovať do trestného konania, ale zhodnotiť vlastne nielen trestnoprávne, ale predovšetkým všetky tie ostatné otázky, ktoré sa vynárajú ohľadne teda v spojení s atentátom. Takže toto sú také najčastejšie výhrady, ktoré som chcela rozptýliť aj na tejto pôde a teším sa na ďalšie faktické pripomienky.
19. schôdza NR SR - 5.deň - A. dopoludnia
Dátum: 2024-09-18
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

38. Ja ďakujem svojim kolegom za reakciu a najmä vám, pán poslanec Krúpa, aj ten návrh SaS, samozrejme, podporujem, myslím si, že je tiež veľmi prínosný a bolo by skvelé, ak by sa jeden z týchto návrhov dostal do druhého čítania. Myslím si, že je tam priestor na spojenie, prípadne zapracovanie pripomienok z radov koalície a úplne s vami súhlasím, že tá situácia vo verejnosti a v oblasti ochrany majetku je podľa mňa vážna. Ja som aj minulý týždeň, ma úplne zarazilo, keď som videla príbeh influencerky, ktorá teda je nejakou športovkyňou, alpinistkou a mali jej byť cez doručovaciu službu doručené nové hodinky a vlastne jej ich niekto ukradol v rámci toho doručovania, čo je len teda ďalší príbeh do tej skladačky, ktorá sa tu reportuje. A tiež súhlasím s tým, že, žiaľ, možno niektorým ľuďom, ktorí čakali na tie lacnejšie potraviny alebo aj lacnejšie vzdelanie, nakoniec neostane nič iné, len sa spoľahnúť na to, že akousi perfídnou cestou zlacneli krádeže drobného majetku. Možno nakoniec nebudú mať, žiaľ, inú možnosť. Ďakujem za to, že ste toto nasvietili.
19. schôdza NR SR - 5.deň - A. dopoludnia
Dátum: 2024-09-18
Poslanec: Števulová, Zuzana (PS)
Druh vystúpenia: Vystúpenie

28. Ďakujem za slovo, pán predsedajúci. Spoločne s kolegyňou Zuzanou Mesterovou predkladám návrh zákona, návrh novely zákona, ktorou sa mení a dopĺňa zákon č. 372/1990 Zb. o priestupkoch v znení neskorších predpisov. Podstata tohto zákona je reagovať na situáciu, kedy sa výška škody vlastne potrebnej pre trestný čin zvýšila. Zároveň na nezvýšila výška pokuty za priestupok. Viac o tomto návrhu zákona poviem v rozprave, do ktorej sa hlásim ako prvá.
16. schôdza NR SR - 2.deň - A. dopoludnia
Dátum: 2024-07-16
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

79. Ja chcem povedať len toľko, že tak ako je zodpovednosťou tejto vládnej koalície, ktorá 6. decembra minulého roku predložila do tohto parlamentu vládnu novelu Trestného zákona v skrátenom konaní, kde znižuje tresty a umožňuje skoršie premlčanie trestných stíhaní trestných činov, ktoré súvisia s ochrannou záujmov Európskej únie a sama si to schválila a teraz to musí opravovať a je to vaša zodpovednosť a vaša hanba, tak tento príspevok pána poslanca Glücka je znova len a len obrazom vašej vládnej koalície. My ako opozícia sme tu neobštruovali, sme vecne diskutovali. Snažili sme sa aj vám pomôcť v tom, aby tá novela bola lepšia, aby Slovensko neprišlo o eurofondy a jediný výsledok toho je, že, ak sa nemýlim, jediný poslanec, ktorý sa do rozpravy okrem pána ministra spravodajcu prihlásil a niečo povedal, využil svojich 10 minút na bludy, konšpirácie, klamstvá a s ničím nesúvisiace veci. Pán Glück, ja sa hanbím za vaše vystúpenie a v prvom rade by som povedala, že ak od niekoho chcete nejakú náhradu niečoho, tak v prvom rade by táto vláda mala transparentne rozhodovať o tom, komu aké odškodnenie poskytne a potom sa pozrite do zákona, že ako vôbec je možné zákonným spôsobom od niekoho žiadať náhradu. Nejakým uznesením Národnej rady, ktoré ste si z brucha vytiahli a niekedy v budúcnosti predložíte, to nedosiahnete. Tento váš príspevok to je hanba SMER-u, hanba koalície a hanba toho, že tu vôbec sme a musíme počúvať a ja sa ospravedlňujem všetkým občanom tejto krajiny, ktorí si toto museli vypočuť, pretože takto sa prosto nemá jeden poslanec Národnej rady správať. Fuj. (Potlesk.)
16. schôdza NR SR - 1.deň - B. poludní
Dátum: 2024-07-15
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

41. Ďakujeme, Bea, za tvoj príspevok. Ja osobitne sa veľmi teším na ten pozmeňujúci návrh a dúfam, že keď už sme sa tu takto zišli, tak Národná rada ako kolektívny orgán bude schopná uznať, že aj s radov opozície prichádza pozmeňujúci návrh, ktorého cieľom je vylepšiť tú úpravu, ktorá... a ktorú sme tu dostali v skrátenom legislatívnom konaní, a, a že teda zvážia ten pozmeňujúci návrh, ktorý predkladáš. Ale vlastne chcela som reagovať na ten úvod tvojho vystúpenia, že keď ťa prerušovali a ľudia masovo odchádzali z tejto siene, že ono je to v zásade také zaujímavé, že my sme tu vlastne kvôli chybe koalície, ktorú teraz naprávajú v skrátenom legislatívnom konaní, a preto, že musia presvedčiť Európsku komisiu, že naozaj dodržiavame zásady nášho členstva, najmä zásadu lojálnej spolupráce a že sme schopní chrániť finančné záujmy Európskej únie. A preto teda tu sme, aby sme v skrátenom legislatívnom konaní túto novelu schválili, Ktorá predíde akože tomu, že prídeme o európske peniaze. Čiže ja by som čakala logicky, že tu sa budú členovia a členky koaličných poslaneckých klubov pretekať v tom, že kto vystúpi v rozprave a bude nás presviedčať o tom, že toto je dobrá právna úprava a je to správne a mali by sme to podporiť aj my s radov opozície. A v podstate od rána tu vystupujeme v rozprave len my z opozície, no tak niekde bude asi problém. Neviem, že kde. Nechám možno na teba na definovanie tohto problému. Ale tak poprosím aj tu koaličných poslancov a poslankyne, že my by sme chceli počuť aj od vás, že čo si o tomto myslíte. Však sme tu kvôli vám. Vy tu nie ste pre nás predsa teraz. My nemáme na to počty. Vďaka. (Potlesk.)